Зоран Репац рођен је у Великој Кладуши, а са својом породицом живео је у СР Босни и Херцеговини све до почетка ратних сукоба, 1992. године. Потом је пребегао у Републику Српску Крајину, где је живео у Глини. Одатле је, као жртва Операције Олуја, протеран 1995, када се настанио у Новом Саду. Према сопственим речима, музика представља једну од најважнијих ставки у његовом животу. Приметивши га у једној локалној кафани, текстописац и композитор Слободан Лукић предложио му је сарадњу. Репац је тако, 2008. године снимио први албум под називом „Амајлија”, у издању "Мелодија рекордса" на ком је Лукић аутор свих 12 композиција. Стекавши популарност ширег аудиторијума, касније је снимио неколико песама на којима је Лукић такође радио као тесктописац, а појавио се и као гост групе "Бркови" у хали спортова Ранко Жеравица 2016. Касније је снимио синглове "Рејнџ Ровер аутоматик", "Ријалити" и "Клабинг", других аутора. У јуну 2019, објављен је сингл и спот за песму "Ђе си Ружо, курветино стара". Поред певања, Репац ради и као продавац пластике на Футошкој пијаци.